Fonds skenk R1,5 m. om boere te beveilig | Netwerk24
Deur Kaydene Davids 20 Augustus 2019 06:49
Japie Grobler, voorsitter van Agri Securitas Trustfonds, sê met die skenking word nagenoeg 420 boere en 15 500 plaaswerkers oor die land heen beveilig.
Die skenking help 12 boereverenigings om kringtelevisiekameras en veiligheidstoerusting aan te koop.
“Die veiligheid van ons landbouers en plaaswerkers is belangrik, ter wille van stabiliteit en voedselsekerheid in die land.
“Die mate waaronder die landbougemeenskap aan geweld- en eiendomsverwante misdade deurloop, skep ’n enorme probleem vir die sektor en Suid-Afrikaners moet daarvan kennis dra.
“Terselfdertyd moet daar ook ag geslaan word op die misdaadbedreiging van ander gemeenskappe in die land en die negatiewe invloed wat dit op hul reg tot veiligheid het,” sê Grobler.
Geld is aan boereverenigings in Noordwes, die Noord-Kaap, Limpopo, KwaZulu-Natal en Wes-Kaap bewillig. Grobler sê boereverenigings maak toenemend staat op kamerastelsels om ’n wye gebied te monitor.
Met die stelsels kan verdagte voertuie en mense geïdentifiseer word wat ’n gebied betree en die gemeenskap kan dan vinnig reageer.
Hy sê veediefstal is een van die grootste eiendomsverwante misdrywe wat tot groot finansiële verliese lei. Die landbougemeenskap is ook slagoffers van huisrowe en die diefstal en vernietiging van plaasinfrastruktuur.
Geldelike bydraes van die korporatiewe en privaat sektor sal waardeer word om met hul werk voort te gaan, veral teen die agtergrond van die toenemende behoefte aan finansiële ondersteuning.
“Die trustfonds bly ’n neutrale en ideale platform om ’n bydrae te maak tot die stryd teen landelike misdaad en die beveiliging van ons boerderygemeenskap.”
Meer oor: Skenkings
MRK gaan veiligheid, menseregte op plase ondersoek